OKTOBER 2015 - Chanette Paul
Dis die mooiste, mooiste maand as mens Leipoldt kan glo en ek sit en wonder waar September en die helfte van Oktober heen is.
'n Groot deel van my tyd het ek aan die Nederlandse vertaling van Offerlam bestee. Ek was onnosel genoeg om te glo ek kan my hande was as die vertaling agter die rug is. Moenie glo nie! Ek is deur nog 'n baie verrykende (en senutergende) leerkurwe danksy die Vlaamse redakteur. Sy het my behoorlik laat bontstaan, maar dit het Offerlam beslis gebaat.
Daar was tye wat ek gewonder het of Offerlam ooit hierdie jaar nog sal klaarkom, maar dit het en Offerlam sal van volgende week af op die rak wees hier en in België begin November!
Offerlam (Afrikaans) is reeds beskikbaar op vooruitbestelling by
Die hoogtepunt van September was egter die Veertjies.
Uiteindelik is ek nie meer die strooimeisie nie en kon ek as bruid op die verhoog staan. Ses van my boeke was al deur die jare finaliste in verskillende kategorieë vir die ATKV-Woordveertjietoekennings en vanjaar is die Woordveertjie in die liefdesromankategorie aan Ewebeeld toegeken!
Dit was 'n asembenemende oomblik. Letterlik. Ander skrywers kry dit reg om blasé te wees of te lyk, ek egter nie. Ek kon skaars praat, maar met bewende stem en al kon ek darem die mense wat so oneindig kosbaar is vir my in my skrywersloopbaan bedank.
Loer hier vir foto's: http://www.litnet.co.za/fotos-atkv-woordveertjies-2015/
Nog iets wat vir my baie lekker was, was om saam met 'n webbladontwerper aan my splinternuwe webwerf te werk.
Die nuwe webwerf behoort 20 Oktober in te skop by die gewone adres, naamlik www.chanettepaul.co.za. Ek dink dit het 'n baie lekker vars en kontemporêre inslag. Hoop julle hou ook daarvan!
Die afgelope twee weke was ek weer by my skryfplekkie en het begin skryf aan Offerande, die opvolg van Offerlam.
Dit het redelik voorspoedig gegaan, maar nou moet ek die skrywery vir 'n hele ruk staak om verpligtinge rondom die bekendstelling van Offerlam na te kom.
Boekbedonnerd – Richmond - 22-25 Oktober
Soos ek reeds laat weet het, tree ek hierdie jaar vir die eerste keer op by Richmond, die boekedorp so diep in die Karoo, se boekefees genaamd Boekbedonnerd.
My wonderlike uitgewer het 'n paar toutjies getrek en Offerlam sal reeds daar beskikbaar wees. Dit sal dus my vuurdoop wees wat Offerlam betref.
My beurt is op 22 Oktober om 15:00.
Ander skrywers wat daar optree, is Breyten Breytenbach, Dominique Botha, Harry Kalmer, Sonja Loots, Tinus Horn en nog 'n magdom ander.
Loer gerus na die program hier: http://bookslive.co.za/blog/2015/10/15/authors-in-the-great-karoo-programme-for-the-2015-richmond-boekbedonnerd-festival-22-24-october/
Vir verdere inligting oor die boekedorp: http://www.richmondnc.co.za/boekbedonnerd.html
2 November is ek op pad België toe, onder meer vir die Antwerpse Boekebeurs waar die Nederlandse vertaling van Offerlam op die rak sal staan.
Meer daaroor by:
Daar is ook ander optredes, onder meer in Gent en Rumst.
My senuwees is bietjie gaar, maar dis vir my baie opwindend. Ek kan nie wag om die Nederlandse Offerlam te sien en vas te hou nie!
16 November is ek weer terug en dan lê daar 'n besige tydjie voor.
Die 19e kom Kwêla 'n TV-program opneem en die 24e DeKatTV.
Daarna is daar 'n hele paar bekendstellings van die Afrikaanse Offerlam:
25 November 18:00 vir 18:30Wordsworth, Willowbridge
3 Desember 09:00 Boek & Koek by o'Galito-Montana, Zambezi
Junction – gereël deur Graffiti.
3 Desember 18:00 Woord & Wingerd, Graffiti, Lynnwood Bridge.
RSVP: 012 348 1835 ? lynnwood@graffitibooks.co.za
4 Desember 18:00 Painted Words, Shoprite Sentrum, Modimolle.
RSVP: 014 717 3971
5 Desember 10:30 vir 11:00Protea Boekwinkel, 1067 Burnettstraat, Hatfield.
RSVP: 012 362 3444 /
Ek hoop ek sien sommer 'n hele paar van julle by hierdie bekendstellings! Maar ek hoop veral dat julle Offerlam sal geniet.
Mooiste wense so in die middel van die mooiste, mooiste maand!
Julle is ook welkom om hierdie nuusbrief te stuur aan lesers wat moontlik op die adreslys ingesluit wil wees.